《杜门》
宋代·张侃

初官金台边，日长颇閒暇。细赓饮酒诗，喜无俗子驾。

云轻月缓梳，竹少花相亚。官塘颇尘嚣，数间名传舍。

吾身聊自适，阅世如啖蔗。春初汎舟回，晴溪山影射。

苍苔护鱼池，粉墙旁花架。东风知人情，游丝从空下。

历览佳有馀，顷刻在所化。杜门观我心，陶冶有鲍谢。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。